Fjölskylda átján ára íslenskrar stúlku sem ekkert hefur spurst til frá því snemma í gærmorgun leitar hennar á Benidorm á Spáni. Telma Líf Ingadóttir gekk út af sjúkrahúsi án allra skilríkja, peninga og farsíma. Lögreglan í Valencia-héraði hefur hafið leit að stúlkunni og verið í sambandi við lögregluyfirvöld hér á landi.
Ingi Karl Sigríðarson, faðir Telmu, segir í samtali við fréttastofu að hann hafi rætt við hana á mánudagskvöldinu. Ingi Karl hefur þær upplýsingar frá sjúkrahúsinu að Telma hafi fundist aðfaranótt þriðjudags í óminnisástandi á götum Benidorm og verið flutt á sjúkrahús. Þar sem hún er orðin átján ára hafi ekki verið haft samband við foreldra hennar. Ingi segir að dóttir hans hafi verið útskrifuð af sjúkrahúsinu en hafi farið þaðan klukkan hálf sex á þriðjudagsmorguninn án skilríkja, peninga og síma. Hún skildi eftir miða með símanúmeri föður síns. Sjúkrahúsið hringdi í hann klukkan ellefu í gærmorgun. Ingi segir að dóttir hans hafi verið nýflutt í íbúð á Benidorm. Þá hafi hún verið komin með vinnu á kaffihúsi og hafi átt að byrja þar í morgun. Fjölskyldan leitar að Telmu og hefur gengið um Benidorm og spurt um hana.
Fjölskyldan hefur verið búsett á Spáni í nokkur ár. Lögreglan í Alicante hefur hafið leit að Thelmu og haft samband við lögregluyfirvöld hér á landi. Karl Steinar Valsson yfirögregluþjónn segir að málið sé á forræði spænsku lögreglunnar. Þá hefur einnig verið leitað til borgaraþjónustu utanríkisráðuneytisins hér.
Ingi Karl segir að verði Telma Líf ekki komin í leitirnar í fyrramálið verði leitin útvíkkuð þannig að hún taki til fleiri lögregluembætta.
Enn hefur ekkert spurst til átján ára íslenskrar stúlku sem búsett er á Spáni en hefur verið leitað frá því í gærmorgun. Spænska lögreglan hefur sett sig í samband við lögregluyfirvöld hér á landi.